पेडणेंः तुयां 52 कोटी रुपया खर्च करून बांदिल्लें हॉस्पिटल सध्या हेडग्यां गोरवांची गोठण जाल्या.
 आदले मुख्यमंत्री प्रा. लक्ष्मीकांत पार्सेकार हांच्या कार्यकाळांत हें हॉस्पिटल बांदिल्लें. हें हॉस्पिटल गोमॅकॉक जोडपाची येवजण आशिल्ली. ते खातीर सुमार 52 कोटी रुपया खर्च करून 100 खाटांची वेवस्था आशिल्ली हॉस्पिटल इमारत बांदली, पूण आयज मेरेन तें सुरू करपाक सरकाराक आनी भलायकी खात्याक येस येवंक ना. पांच वर्सां आदीं ही ईमारत बांदून पुराय जाल्या. पूण गरजेची साधन सुविधा, फर्निचर, विवीध यंत्रणा उपलब्ध करूंक ना, तशेंच दोतोर, नर्सी हांची नेमणूक करूंक ना. ते भायर ऑपरेशन थिएटर, विवीध वॉर्ड हांचेर मातूय लक्ष दिवंक ना. चार म्हयन्यां आदीं मुख्यमंत्री डॉ. प्रमोद सावंत हे मांद्र्यां भाजपा कार्यकर्त्यांच्या मेळाव्याक आयिल्ले. त्या वेळार कार्यकर्त्यांक मार्गदर्शन करतना तांणी सांगिल्लें, मांद्र्यां जरी भाजपाचो आमदार ना, तरीय आपूण ह्या मतदारसंघाचें पालकत्व घेतां. मांद्रें मतदारसंघाचे पालक मंत्री म्हूण स्वताच जापसालदारकी घेतिल्ले मुख्यमंत्री डॉ. सावंत हांणी आतां तुयें हॉस्पिटलांत गरजेच्यो साधन सुविधा दिवच्यो, अशी मागणी तुयेंचे उपसरपंच निलेश कांदोळकार हांणी केल्या.
 तुयेंच्या नव्या हॉस्पिटल इमारतीचें उरिल्लें बांदकाम स म्हयन्यां भितर पुराय करतले. उपरांत सगल्या साधन सुविधां सयत तें उक्तें करतले, अशें उतर मांद्रेंचे आमदार जीत आरोलकार हांणी दिलें. 20 ऑक्टोबराक तांणी हॉस्पिटलाच्या बांदकामाची पळोवणी केली. तांचे वांगडा साधन सुविधा म्हामंडळाचे उपाध्यक्ष दीपक नायक हाजीर आशिल्ले. विधानसभेंत मुख्यमंत्री डॉ. प्रमोद सावंत, भलायकी मंत्री विश्वजीत राणे हांणी उतर दिल्ले प्रमाण काम पुराय करपाची प्रक्रिया चालू आसा. ज्यो कितें उणाव आसात, ज्यो कितें आडखळी आसात त्यो आपूण सरकार दरबारांत चर्चा करून सोडयतलों, अशेंय तांणी सांगलें. दीपक नायक हांणी सांगलें, इमारतीचें 90 टक्के काम पुराय जालां. कोरोना म्हामारी काळांत काम बंद पडिल्लें. पूण त्या कंत्राटदाराक ब्लॅक लिस्टांत घालून नव्यान प्रक्रिया सुरू करतले. नोव्हेंबरांत उरिल्ल्या कामाची निविदा काडटले, अशें आरोलकार हांणी सांगलें.
 तुयें हॉस्पिटल आपलें सपन आशिल्लें. फुडल्या 50 वर्सांचो विचार करून ताचें नियोजन केल्लें. आपूण हरल्या उपरांत नव्या आमदारान आनी सरकारान ती प्रक्रिया फुडें व्हरपाक जाय आशिल्ली. पूण ती फुडें व्हरूंक नाशिल्ल्यान खंत जाता.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 